ভারতীয় রেল
ভারতে রেল ব্যবস্থা চালু হয় ১৮৫৩ সালে। ১৯৪৭ সালে স্বাধীনতার সময়, দেশে বিয়াল্লিশটি রেল ব্যবস্থা বিদ্যমান ছিল। ১৯৫১ সালে এই সংস্থাগুলির রাষ্ট্রায়ত্ত্বকরণের পর একটি মাত্র সংস্থা স্থাপিত হয় এবং উক্ত সংস্থাটি বিশ্বের অন্যতম বৃহৎ রেল ব্যবস্থায় পরিণত হয়। ভারতীয় রেল দূরপাল্লা ও শহরতলি স্তরে মাল্টি-গেজ ব্যবস্থায় ব্রড, মিটার ও ন্যারো গেজে রেল পরিবহন পরিচালনা করে। এই সংস্থা একাধিক লোকোমোটিভ ও কোচ উৎপাদন কারখানারও মালিক।
ইন্ডিয়ান রেলওয়ে ইনস্টিটিউট অফ ট্রান্সপোর্টেশন ম্যানেজমেন্ট
ইন্ডিয়ান রেলওয়ে ইনস্টিটিউট অফ ট্রান্সপোর্টেশন ম্যানেজমেন্ট (ইংরেজি আদ্যক্ষরে আইআরআইটিএম; বাংলা অর্থ "ভারতীয় রেল পরিবহন ব্যবস্থাপনা ইন্সটিটিউট") ভারতীয় রেল পরিচালিত একটি কারিগরি শিক্ষাপ্রতিষ্ঠান। ২০০৩ সালে নবনিযুক্ত ইন্ডিয়ান রেলওয়ে ট্র্যাফিক সার্ভিস (আইআরটিএস) আধিকারিকদের প্রশিক্ষণ এবং কর্মরত আধিকারিকদের সরবরাহ শৃঙ্খল ব্যবস্থাপনা (এসসিএম), পণ্য স্থানান্তর বিদ্যা, বিমান, বন্দর ও জাহাজ, সড়ক ও রেলপথের ব্যাপারে অবহিত করে তোলার জন্য এই প্রতিষ্ঠানটি ভারতের লখনউ শহরে প্রতিষ্ঠিত হয় ।